तमाम विरोधाभासों के बाद भी हमें रूपक कुलकर्णी,प्रतीक चौधरी,सलिल भट्ट,दक्षिणा वैध्यनाथन,मोनिसा नायक,अनुष्का शंकर सरीखे कई-कई युवाओं को ठीक से समझना और गुनना होगा.यह युग हमें आव्हान करता है कि हम संजीव अभ्यंकर को जाने,उदय भवालकर को सुने.बहादुद्दीन डागर के ज़रिये ध्रुपद की उस विरासत का आस्वादन करने की तरफ बढ़े.विभिन्न शास्त्रीय विधाओं में वर्तमान के फलक पर ठीक-ठाक पहचान बना चुके ये चेहरे हमें बहुत कुछ कहना चाहते हैं.अपनी साधना के साथ ही अपनी प्रस्तुतियों के लिए मार्केटिंग का रवैया अख्तियार करना इनकी मजबूरी है और हमारे समाज के लिए यह एक तमाचा है.हमें असल की पहचान नहीं रही.समाज ने आगे की पीढ़ी तैयार करने के बारे में कुछ कम रुझान दिखाया है.संकेत निराशाजनक भी नहीं कहे जायेंगे.माहौल में आशाएं बाकी है.वक़्त-बेवक्त हमें भी हालातों का एक चिट्ठा तैयार करके अपनी प्राथमिकताओं में इन युवा साधकों की चर्चा करनी चाहिए.